TOG เดินหน้าขยายฐานลูกค้าเพิ่ม-เสริมประสิทธิภาพจัดส่งสินค้า ตั้งเป้ายอดขายปีนี้โต 8%
TOG เดินหน้าขยายฐานลูกค้าเพิ่ม ลุยตั้งบ.ย่อยในโปแลนด์ เสริมประสิทธิภาพจัดส่งสินค้า ตั้งเป้ายอดขายปีนี้โต 8% 
18 ก.พ. 2564

นายธรณ์ ประจักษ์ธรรม ประธานเจ้าหน้าที่บริหาร บริษัท ไทยออพติคอล กรุ๊ป จำกัด (มหาชน) หรือ TOG เปิดเผยว่า บริษัทตั้งเป้ายอดขายเติบโต 6-8% ในปี 2564 เทียบจากปี 2562 เดินหน้าแผนกลยุทธ์เชิงรุกต่อเนื่อง เพื่อเพิ่มลูกค้าใหม่และรักษาลูกค้าเก่าในภูมิภาคสหรัฐอเมริกา สหภาพยุโรป และเอเชียแปซิฟิค
โดยในปีนี้แม้ว่าจะอยู่ภายใต้ภาวะไม่แน่นอนจากผลกระทบการปิดพื้นที่ระหว่างการแพร่ระบาดโรคติดเชื้อไวรัสโควิด-19 ที่อาจส่งผลต่อปริมาณคำสั่งซื้อสินค้าให้ลดลง แต่คาดหวังว่าวัคซีนป้องกันโรคติดเชื้อไวรัสโควิด-19 จะให้ประสิทธิผล ตลอดจนประชาชนในประเทศต่างๆ ได้รับวัคซีนอย่างทั่วถึง ซึ่งจะช่วยให้สภาพเศรษฐกิจโลกฟื้นตัว
ส่วนผลการดำเนินการของปี 2563 บริษัทฯ มีรายได้จากการขายสินค้าและบริการรวม 1,838 ล้านบาท ลดลงจากงวดเดียวกันของปีก่อนร้อยละ 8 โดยผลกำไรสุทธิ 69 ล้านบาท ลดลงจากงวดเดียวกันของปีก่อนร้อยละ 48 จากผลกระทบการปิดพื้นที่ในประเทศต่างๆ ทั่วโลก สืบเนื่องจากวิกฤติการระบาดโรคติดเชื้อไวรัสโควิด-19
สำหรับบริษัท ทีโอจี ยูเอสเอ ไอเอ็นซี (TOG USA Inc.) ได้ย้ายคลังสินค้าจากรัฐเคนทักกี้ไปที่รัฐมิสชูรี ณ ประเทศสหรัฐอเมริกา เมื่อช่วงวันหยุดสิ้นปี 2563 ที่ผ่านมา มีวัตถุประสงค์เพื่อขยายพื้นที่จัดเก็บคลังสินค้า เพื่อรองรับการกระจายสินค้าที่จำนวนมากกว่า โดนได้เริ่มจัดจำหน่ายจากคลังสินค้าแห่งใหม่ตั้งแต่วันที่ 4 ม.ค.64 เป็นต้นมา ซึ่งสามารถรักษาความต่อเนื่องของประสิทธิภาพในการส่งมอบเป็นที่น่าพึงพอใจ ทั้งในด้านความครบถ้วนและตรงเวลาโดยไม่หยุดชะงัก อีกทั้งยังสามารถทำงานในที่แห่งใหม่ที่เขตเวลากลางที่ไม่แตกต่างกันมากในการจัดการคำสั่งซื้อและส่งมอบลูกค้า ครอบคลุมฝั่งตะวันออกและฝั่งตะวันตกของสหรัฐอเมริกา เอื้ออำนวยการให้บริการลูกค้าที่เขตเวลาใกล้เคียงกว่าระหว่างเขตเวลาตะวันออกไปเขตเวลาแปซิฟิค
นอกจากนี้ ยังจัดตั้งบริษัท ทีโอจี ยุโรป (TOG EUROPE SP Z O.O.) ในประเทศโปแลนด์ เป็นส่วนหนึ่งของแผนกลยุทธ์ปีนี้ เพื่อเพิ่มประสิทธิภาพการจัดส่งสินค้า อำนวยความสะดวกลูกค้าในสหภาพยุโรปและสแกนดิเนเวียให้ได้รับความสะดวกรวดเร็วยิ่งขึ้นในการสั่งซื้อสินค้า โดยคาดว่าจะเริ่มเปิดดำเนินการในช่วงไตรมาสแรกของปีนี้